《汤山》
清代·蒋知让

大汤山傍离宫起，小汤山卧离宫里。汤泉汤汤两山边，漫山竹柏笼御烟。

方池金甃锁謻室，余波玉沼生台莲。严霜已逼行客噤，残葩尚夺宫妆妍。

翠华不到今几载，膏腴泽遍环山田。我昨歇鞍泉上坐，不得一湔尘土涴。

骊山夜月忆旧游，廿载匆匆春梦破。那知羽卫司掖门，中有烟火神仙孙。

名姓才通哑然笑，两家交道千秋存。为言此地原荒址，仁庙中年乃经始。

画苑名家焦若真，图进新宫易数纸。从兹琼液涵恩波，山灵拥戴泉龙喜。

吁嗟乎，水性皆冷泉独温，旧闻源出丹砂根。潜滋动植不灼烂，玄冥之德如其仁。

解衣笑就通流浴，饱饮止愁徒满腹。那须漱咽养寸田，已胜河车倾万斛。

宫槐黄落秋向残，转眼大地冰阑干。我思挹注挽斗柄，尽回天下三冬寒。

作者简介：清江西铅山人，字师退。蒋士铨子。举人，官河南唐县知县。亦工诗。有《妙吉祥室诗集》。